Når et voldtægtsoffer henvender sig til politiet, skal modtagelsen ikke afhænge af, hvem der lige er på vagt den dag.

Justitsminister Søren Pape Poulsen (K) kommer nu med en række forslag, som skal forbedre voldtægtsofres retssikkerhed.

Som den nuværende lovgivning bliver brugt i praksis, er det kvindens ansvar at kæmpe imod og sige fra. Helle Jacobsen, Amnesty International

- Der er voldtægtsofre og organisationer, der siger, at vi er nødt til at finde en anden tilgang til det her. Vi er nødt til at sikre, at ofrene bliver mødt på den rigtige måde, og at vi beskytter dem bedre. Vi har simpelthen brug for at tage bedre hånd om ofrene, for det er meget traumatiserende og voldsomt at være udsat for en voldtægt, siger justitsministeren.

Det handler først og fremmest om at sikre, at ofre får den samme behandling. Derfor skal der indføres obligatoriske skridt, som politiet skal tage, hver gang et offer møder op.

Mennesker reagerer forskelligt

Desuden får politiet et katalog med forskellige reaktioner, som voldtægtsofre kan have. Det skal sikre, at myndighederne ikke misforstår signaler.